Eesti Puuetega Inimeste Koda

Eesti Puuetega Inimeste Koda (lühend EPIKoda) on aastast 1993 tegutsev mittetulundusühing, mis ühendab Eesti puuetega inimeste organisatsioone. Eesti Puuetega Inimeste Koja tegevuse eesmärk on puuetega inimeste toimetuleku, elukvaliteedi ja ühiskonnaellu kaasatuse parandamine.

Ajalugu

Eesti Puuetega Inimeste Koda asutati veebruaris 1993. Esimene põhikiri kirjutati Eesti Vabariigi sotsiaalministri Marju Lauristini poolt alla 5. veebruaril 1993 ja kinnitati 26. veebruaril Sotsiaalministeeriumi käskkirjaga nr 52. Eesti Puuetega Inimeste Koja avaistung peeti 23. aprillil. Sotsiaalminister asutas oma määrusega nr. 32. 20. aprillil 1994. aastal ministeeriumi haldusalasse Eesti Puuetega Inimeste Koja. Eesti Puuetega Inimeste Koda registreeriti 27.04.1994. Ettevõtteregistris numbriga 01307456. Eesti Puuetega Inimeste Koja põhikiri viidi vastavusse uue mittetulundus-ühingute seadusega ja kinnitati 29.01.1997. ning kanti 01.10.1997. mittetulundusühingute ja sihtasutuste registrisse registrikoodiga 80014660.

Eesti Puuetega Inimeste Koja aluspõhimõtteid muudeti oluliselt 13.05.1998. istungil vastuvõetud uue põhikirjaga. Sellel istungil kinnitatud ja 07.10.1998. registrisse kantud põhikirja kohaselt ei piirata enam liikmete arvu 20-ga, kuid liikmeteks ei saa enam olla avalik-õiguslikud juriidilised isikud, seega ka ministeeriumide esindajad. Liikmeteks võivad olla Koja põhikirja tunnistavad ja tegevust toetavad ning seadustega kooskõlas registreeritud puuetega inimeste vabariiklikud liidud, kohalikud puuetega inimeste kojad ning toetajaliikme staatuses teised juriidilised isikud, kelle tegevusvaldkonnas on töö puuetega inimestega. Liikmete esindajad esitavad volikirja osalemiseks Koja töös.

Rahvusvaheline koostöö

Eesti Puuetega Inimeste Koda on alates 2000. aastast teinud koostööd Euroopa Puuetega Inimeste Foorumiga (European Disability Forum ehk EDF). 2001. aastal võeti koda vaatlejaliikmeks õigusega esindada Eesti puuetega inimeste huve üleeuroopalises katusorganisatsioonis. Täisliikme staatusesse tõusis koda 2004. aastal, pärast Eesti liitumist Euroopa Liiduga. Rahvusvahelisele tasemele Eesti Puuetega Inimeste Koda jõudis suures osas välissuhete peaspetsialist Meelis Joosti eestvedamisel.

Alates 2008. aastast on Eesti Puuetega Inimeste Koda Euroopa Patsientide Foorumi (European Patients Forum ehk EPF) liige, ühtlasi tehakse koostööd Euroopa harvikhaiguste katusorganisatsiooniga EURORDIS. Väliskoostöö toimub eelkõige arvukate Euroopa Liidu ja Põhjamaade rahastusel ellu viidud rahvusvaheliste projektide raames. Oma kogemusi jagatakse ka Gruusia, Kasahstani ja Ukraina organisatsioonidega. 2001. aastast tegutsevas Eesti-Rootsi ühises puuetega laste ja perede Sihtasutuses Eesti Agrenska Fond on Eesti Puuetega Inimeste Koda üks selle viiest asutajast.

Eestvedajad ja juhatus

Eesti Puuetega Inimeste Koda on juhtinud neli juhatuse esimeest/presidenti: Hagi Šein (1993–1998), Helve Luik (1998–2010), Monika Haukanõmm (2010-2022) ning alates 2022. aastast Meelis Joost. Lisaks on olnud seitse tegevjuhti: Valter Koppel, Reet Siimer, Lissi Kurg, Tiina Lille, Karin Hanga ja Anneli Habicht. Alates 2022. aastast on Eesti Puuetega Inimeste Koja tegevjuht Maarja Krais-Leosk. 

2022. aasta 25. augustil Eesti Puuetega Inimeste Koja (EPIKoja) üldkoosolekul toimunud valimistel valiti uueks juhatuse esimeheks Meelis Joost ja uus juhatuse koosseis: Veronika Allas, Kadri Palk, Ulvi Tammer-Jäätes, Kaia Kaldvee, Kairit Numa, Jakob Rosin, Mihkel Tõkke ja Helmi Urbalu.

Koja tegevmeeskonda on aastate jooksul kuulunud palju sotsiaalvaldkonna eksperte: Hedi Gehrke, Ingrid Algvere, Aet Kuuskemaa, Tiina Mare Hiob, Heino Loo, Aive Sarjas, Merle Närap-Tomberg, Andres Jaigma, Meelis Joost, Tiina Tursman, Maris Migul, Getter Tiirik-Oper, Eha Leppik, Anne Tang, Helen Kask, Kirke-Anneli Kuld, Marja-Liisa Pihlak, Tauno Asuja ja Kristi Rekand.

Eesti Puuetega Inimeste Koja liikmed
Liidud, seltsid ja ühingud (2022. a seisuga)
Koja koosseisu kuulub 16 maakonna puuetega inimeste koda ning 32 üleeestilist puudespetsiifilist liitu ja ühendust. Lisaks 5 toetajaliiget. Kokku võrgustik esindab umbes 285 organisatsiooni.
Eesti Afaasialiit
Eesti Allergialiit
Eesti Diabeediliit
Eesti Autismiühing
Eesti Epilepsialiit
Eesti Fenüülketonuuria Ühing
Eesti Hemofiiliaühing
Eesti Kogelejate Ühing
Eesti Kopsuliit
Eesti Kurtide Liit
Eesti Kutsehaigete Liit
Eesti Kuulmispuuetega Laste Vanemate Liit
Eesti Laste Südameliit
Eesti Lihasehaigete Selts
Eesti Liikumispuudega Inimeste Liit
Eesti Neeruhaigete Liit
Eesti Parkinsoniliit
Eesti Pimedate Liit
Eesti Pimekurtide Tugiliit
Eesti Psoriaasiliit
Eesti Reumaliit
Eesti Sclerosis Multiplexi Ühingute Liit
Eesti Seljaajusonga ja Vesipeahaigete Selts
Eesti Tsöliaakia Selts
Eesti Tsüstilise Fibroosi Ühing
Eesti Vaegkuuljate Liit
Eesti Vaimupuudega Inimeste Tugiliit
Eesti Vähiliit
MTÜ Naerulinnud
MTÜ Prader-Willi Sündroomi Ühing

Maakondlikud kojad (2015. a seisuga)
Harjumaa Puuetega Inimeste Nõukoda
Hiiumaa Puuetega Inimeste Koda
Ida-Virumaa Puuetega Inimeste Koda
Jõgevamaa Puuetega Inimeste Koda
Järvamaa Puuetega Inimeste Koda
Läänemaa Puuetega Inimeste Koda
Lääne-Virumaa Puuetega Inimeste Koda
Põlvamaa Puuetega Inimeste Koda
Pärnumaa Puuetega Inimeste Koda
Raplamaa Puuetega Inimeste Koda
Saaremaa Puuetega Inimeste Koda
Tallinna Puuetega Inimeste Koda
Tartu Puuetega Inimeste Koda
Valgamaa Puuetega Inimeste Koda
Viljandi Puuetega Inimeste Nõukoda
Võrumaa Puuetega Inimeste Koda

Ajakiri Sinuga 
Alates 1994. aastast on EPIKoda järjepidevalt andnud välja ajakirja "Sinuga", mis ilmub 2 korda aastas. Alates juunist 2020 saab ajakirja lugeda ka veebiajakirjana. „Sinuga“ võtab fookusesse puuetega, erivajadustega ja krooniliste haigustega inimestega seotud teemad. Ajakirjal on kaks eesmärki: anda sõna puuetega inimestele ja nende peredele ning informeerida kõiki huvilisi valdkonna uudistest, väljakutsetest ja kordaminekutest. Ajakirja on läbi pika aja toimetanud Mati Ormisson, Kadri Taperson, Hille Karm, Liina Kusma, Tiina Mare Hiob, Eha Leppik ja Helen Kask.

Viited

Välislingid
Eesti Puuetega Inimeste Koja koduleht
Eesti Puuetega Inimeste Koja YouTube kanal 

Puuded
Eesti mittetulundusühingud